Document ID: 32012R1245

REGULAMENTUL (UE) NR. 1245/2012 AL CONSILIULUI
din 20 decembrie 2012
de modificare a Regulamentului (UE) nr. 359/2011 privind măsuri restrictive împotriva anumitor persoane, entități și organisme având în vedere situația din Iran
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 215 alineatul (2),
având în vedere Decizia 2011/235/PESC a Consiliului din 12 aprilie 2011 privind măsuri restrictive îndreptate împotriva anumitor persoane și entități având în vedere situația din Iran (1),
având în vedere propunerea comună a Înaltului Reprezentant al Uniunii pentru afaceri externe și politica de securitate și a Comisiei Europene,
întrucât:
(1)
Ca răspuns la înrăutățirea situației drepturilor omului din Iran, Consiliul, la 12 aprilie 2011, prin Regulamentul (UE) nr. 359/2011 (2) a impus anumite măsuri restrictive împotriva anumitor persoane, entități și organisme, în conformitate cu Decizia 2011/235/PESC.
(2)
La 20 decembrie 2012, Consiliul a adoptat Decizia 2012/810/PESC (3) de modificare a Deciziei 2011/235/PESC în ceea ce privește domeniul de aplicare al măsurilor legate de echipamentele care ar putea fi utilizate în scopul represiunii interne.
(3)
Măsurile respective intră în domeniul de aplicare al tratatului și, prin urmare, este necesară o acțiune de reglementare la nivelul Uniunii pentru punerea acestora în aplicare, în special pentru a asigura aplicarea uniformă a acestora de către operatorii economici din toate statele membre.
(4)
Prin urmare, Regulamentul (UE) nr. 359/2011 ar trebui modificat în consecință.
(5)
Prezentul regulament ar trebui să intre în vigoare imediat,
ADOPTĂ PREZENTUL REGULAMENT:
Articolul 1
Articolul 1a din Regulamentul (UE) nr. 359/2011 se modifică după cum urmează:
1.
paragraful existent se numerotează, devenind alineatul (1),
2.
se adaugă următorul alineat:
„(2) Prin derogare de la alineatul (1), autoritățile competente ale statelor membre, enumerate în anexa II, pot autoriza, în condițiile pe care le consideră adecvate, vânzarea, furnizarea, transferul sau exportul de echipamente care ar putea fi utilizate în scopul represiunii interne, enumerate în anexa III, cu condiția ca aceste echipamente să fie destinate doar protecției personalului Uniunii și al statelor membre în Iran, ori furnizarea de asistență tehnică, de servicii de brokeraj, de finanțare sau de asistență financiară menționate la alineatul (1) literele (b) și (c) legate de aceste echipamente.”
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 decembrie 2012.

Labels: 3
10
18
5